CELEX: 32014D0042(01)
Language: lt
Date: 1413849600000
Title: 2014/781/ES: 2014 m. spalio 21 d. Europos Centrinio Banko sprendimas dėl Europos Centrinio Banko privalomųjų atsargų reikalavimo taikymo pereinamojo laikotarpio nuostatų įvedus eurą Lietuvoje (ECB/2014/42)

12.11.2014   
            
            
               LT
            
            
               Europos Sąjungos oficialusis leidinys
            
            
               L 327/6
            
         EUROPOS CENTRINIO BANKO SPRENDIMAS
   2014 m. spalio 21 d.
   dėl Europos Centrinio Banko privalomųjų atsargų reikalavimo taikymo pereinamojo laikotarpio nuostatų įvedus eurą Lietuvoje
   
      (ECB/2014/42)
   
   
      (2014/781/ES)
   
   EUROPOS CENTRINIO BANKO VALDANČIOJI VALDYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 19 straipsnio 1 dalį ir 46 straipsnio 2 dalies pirmą įtrauką,
   atsižvelgdama į 1998 m. lapkričio 23 d. Tarybos reglamentą (EB) Nr. 2531/98 dėl Europos centrinio banko privalomųjų atsargų reikalavimo taikymo (1),
   atsižvelgdama į 2003 m. rugsėjo 12 d. Europos Centrinio Banko reglamentą (EB) Nr. 1745/2003 dėl privalomųjų atsargų reikalavimo taikymo (ECB/2003/9) (2),
   atsižvelgdama į 1998 m. lapkričio 23 d. Tarybos reglamentą (EB) Nr. 2532/98 dėl Europos centrinio banko teisių taikyti sankcijas (3),
   atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (4), ypač į jo 5 straipsnio 1 dalį ir 6 straipsnio 4 dalį,
   atsižvelgdama į 2013 m. rugsėjo 24 d. Europos Centrinio Banko reglamentą (ES) Nr. 1071/2013 dėl pinigų finansų įstaigų sektoriaus balanso (ECB/2013/33) (5),
   kadangi:
   
               (1)
            
            
               2015 m. sausio 1 d. Lietuvai įsivedus eurą, Lietuvoje esančioms kredito įstaigoms ir kredito įstaigų filialams nuo tos dienos bus taikomi privalomųjų atsargų reikalavimai;
            
         
               (2)
            
            
               siekiant integruoti šiuos subjektus į Eurosistemos privalomųjų atsargų sistemą, reikia priimti pereinamojo laikotarpio nuostatas, kad būtų užtikrinta sklandi integracija, nenustatant neproporcingos naštos valstybėse narėse, kurių valiuta yra euro, įskaitant Lietuvą, esančioms kredito įstaigoms;
            
         
               (3)
            
            
               Europos centrinių bankų sistemos ir Europos Centrinio Banko statuto 5 straipsnis reiškia, kad ECB, padedamas nacionalinių centrinių bankų, renka reikiamą statistinę informaciją iš kompetentingų nacionalinių institucijų arba tiesiogiai iš ūkio subjektų, kad, be kita ko, būtų užtikrintas savalaikis pasirengimas statistikos srityje valstybei narei įsivedant eurą,
            
         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime terminai „įstaiga“, „privalomųjų atsargų reikalavimas“, „laikymo laikotarpis“ ir „atsargų bazė“ turi tokią pat reikšmę kaip Reglamente (EB) Nr. 1745/2003 (ECB/2003/9).
   2 straipsnis
   Pereinamojo laikotarpio nuostatos Lietuvoje esančioms įstaigoms
   1.   Nukrypstant nuo Reglamento (EB) Nr. 1745/2003 (ECB/2003/9) 7 straipsnio, pereinamasis laikymo laikotarpis Lietuvoje esančioms įstaigoms trunka nuo 2015 m. sausio 1 d. iki sausio 27 d.
   2.   Kiekvienos Lietuvoje esančios įstaigos atsargų bazė pereinamuoju laikymo laikotarpiu nustatoma pagal jos 2014 m. spalio 31 d. balanso dalis. Lietuvoje esančios įstaigos pateikia Lietuvos bankui ataskaitą apie savo atsargų bazę vadovaudamosi ECB pinigų ir bankų statistikos atskaitomybės sistema, nustatyta Reglamente (ES) Nr. 1071/2013 (ECB/2013/33). Lietuvoje esančios įstaigos, kurios naudojasi Reglamento (ES) Nr. 1071/2013 (ECB/2013/33) 9 straipsnio 1 dalyje numatyta leidžiančia nukrypti nuostata, pereinamajam laikymo laikotarpiui atsargų bazę skaičiuoja pagal savo 2014 m. rugsėjo 30 d. balansus.
   3.   Pereinamuoju laikymo laikotarpiu tokios įstaigos privalomąsias atsargas skaičiuoja arba Lietuvoje esanti įstaiga, arba Lietuvos bankas. Privalomąsias atsargas skaičiuojanti šalis pateikia savo apskaičiavimą kitai šaliai, suteikdama pastarajai pakankamai laiko jį patikrinti ir pateikti patikslinimus. Abi šalys patvirtina apskaičiuotas privalomąsias atsargas, įskaitant visus jų patikslinimus, ne vėliau kaip 2014 m. gruodžio 9 d. Jei šalis, kuriai buvo pranešta, nepatvirtina privalomųjų atsargų sumos iki 2014 m. gruodžio 9 d., laikoma, kad buvo pripažinta, jog pereinamajam laikymo laikotarpiui taikoma apskaičiuota suma.
   4.   3 straipsnio 2–4 dalių nuostatos mutatis mutandis taikomos Lietuvoje esančioms įstaigoms, kad savo pradiniais laikymo laikotarpiais šios įstaigos galėtų išskaityti iš savo atsargų bazių visus Lietuvoje esančioms įstaigoms turimus įsipareigojimus, nors tuo metu, kai skaičiuojamos privalomosios atsargos, tokių įstaigų nėra Reglamento (EB) Nr. 1745/2003 (ECB/2003/9) 2 straipsnio 3 dalyje minimame įstaigų, kurioms taikomi privalomųjų atsargų reikalavimai, sąraše.
   3 straipsnis
   Pereinamojo laikotarpio nuostatos įstaigoms, esančioms kitose valstybėse narėse, kurių valiuta yra euro
   1.   Pereinamojo laikymo laikotarpio taikymas Lietuvoje esančioms įstaigoms nedaro poveikio laikymo laikotarpiui, pagal Reglamento (EB) Nr. 1745/2003 (ECB/2003/9) 7 straipsnį taikomam kitose valstybėse narėse, kurių valiuta yra euro, esančioms įstaigoms.
   2.   Kitose valstybėse narėse, kurių valiuta yra euro, esančios įstaigos gali nuspręsti laikymo laikotarpiais nuo 2014 m. gruodžio 10 d. iki 2015 m. sausio 27 d. ir nuo 2015 m. sausio 28 d. iki kovo 10 d. išskaityti iš savo atsargų bazės visus Lietuvoje esančioms įstaigoms turimus įsipareigojimus, net jei tuo metu, kai skaičiuojamos privalomosios atsargos, tokių įstaigų nėra Reglamento (EB) Nr. 1745/2003 (ECB/2003/9) 2 straipsnio 3 dalyje minimame įstaigų, kurioms taikomi privalomųjų atsargų reikalavimai, sąraše.
   3.   Kitose valstybėse narėse, kurių valiuta yra euro, esančios įstaigos, kurios pageidauja išskaityti Lietuvoje esančioms įstaigoms turimus įsipareigojimus, laikymo laikotarpiais nuo 2014 m. gruodžio 10 d. iki 2015 m. sausio 27 d. ir nuo 2015 m. sausio 28 d. iki kovo 10 d. skaičiuoja savo privalomąsias atsargas atitinkamai pagal savo 2014 m. spalio 31 d. ir lapkričio 30 d. balansus ir pagal Reglamento (ES) Nr. 1071/2013 (ECB/2013/33) III priedo 1 dalį pateikia statistinę informaciją, parodydamos Lietuvoje esančias įstaigas kaip tokias, kurioms jau taikoma ECB privalomųjų atsargų sistema.
   Tai nepažeidžia įstaigų pareigos pateikti atitinkamų laikotarpių statistinę informaciją pagal Reglamento (ES) Nr. 1071/2013 (ECB/2013/33) I priedo 1 lentelę, vis dar parodant Lietuvoje esančias įstaigas kaip bankus, esančius „Likusiame pasaulyje“.
   Lentelės pateikiamos Reglamente (ES) Nr. 1071/2013 (ECB/2013/33) nustatytu laiku ir tvarka.
   4.   Laikymo laikotarpiais, prasidedančiais 2014 m. gruodį ir 2015 m. sausį, kitose valstybėse narėse, kurių valiuta yra euro, esančios įstaigos, besinaudojančios Reglamento (ES) Nr. 1071/2013 (ECB/2013/33) 9 straipsnio 1 dalyje numatyta leidžiančia nukrypti nuostata, ir pageidaujančios išskaityti Lietuvoje esančioms įstaigoms turimus įsipareigojimus, savo privalomąsias atsargas skaičiuoja pagal savo 2014 m. rugsėjo 30 d. balansus ir pateikia statistinę informaciją pagal Reglamento (ES) Nr. 1071/2013 (ECB/2013/33) III priedo 1 dalį, parodydamos Lietuvoje esančias įstaigas kaip tokias, kurioms jau taikoma ECB privalomųjų atsargų sistema.
   Tai nepažeidžia įstaigų pareigos pateikti atitinkamų laikotarpių statistinę informaciją pagal Reglamento (ES) Nr. 1071/2013 (ECB/2013/33) I priedo 1 lentelę, vis dar parodant Lietuvoje esančias įstaigas kaip bankus, esančius „Likusiame pasaulyje“.
   Statistinė informacija pateikiama Reglamente (ES) Nr. 1071/2013 (ECB/2013/33) nustatytu laiku ir tvarka.
   4 straipsnis
   Įsigaliojimas ir taikymas
   1.   Šis sprendimas skirtas Lietuvos bankui, Lietuvoje esančioms įstaigoms ir kitose valstybėse narėse, kurių valiuta yra euro, esančioms įstaigoms.
   2.   Šis sprendimas įsigalioja 2014 m. lapkričio 1 d.
   3.   Jeigu šiame sprendime nėra specialiųjų nuostatų, taikomos reglamentų (EB) Nr. 1745/2003 (ECB/2003/9) ir (ES) Nr. 1071/2013 (ECB/2013/33) nuostatos.
   
      Priimta Frankfurte prie Maino 2014 m. spalio 21 d.
      
         
            ECB Pirmininkas
         
         Mario DRAGHI
      
   
   
      (1)  OL L 318, 1998 11 27, p. 1.
   
      (2)  OL L 250, 2003 10 2, p. 10.
   
      (3)  OL L 318, 1998 11 27, p. 4.
   
      (4)  OL L 318, 1998 11 27, p. 8.
   
      (5)  OL L 297, 2013 11 7, p. 1.